KOMISIJOS KOMUNIKATAS EUROPOS PARLAMENTUI IR TARYBAI Veiksmų planas stiprinti kovą su mokestiniu sukčiavimu ir mokesčių slėpimu /* COM/2012/0722 final */





KOMISIJOS KOMUNIKATAS EUROPOS PARLAMENTUI IR TARYBAI Veiksmų planas stiprinti kovą su mokestiniu sukčiavimu ir mokesčių slėpimu 1. Įžanga 2012 m. kovo 2 d. Europos Vadovų Taryba paragino Tarybą ir Komisiją kuo greičiau išnagrinėti konkrečius būdus, kaip pagerinti kovą su mokestiniu sukčiavimu ir mokesčių slėpimu, be kita ko, susijusiu su trečiosiomis šalimis, ir ne vėliau kaip iki 2012 m. birželio mėn. pateikti ataskaitą. Balandžio mėn. Europos Parlamentas priėmė rezoliuciją, kurioje dar kartą pabrėžiamas poreikis nedelsiant imtis veiksmų šioje srityje. Kaip pirmąją priemonę 2012 m. birželio 27 d. Komisija priėmė komunikatą[1] (toliau – Birželio mėn. komunikatas), kuriame išdėstoma, kaip galima pagerinti mokestinių prievolių vykdymą ir sumažinti mokestinį sukčiavimą ir mokesčių slėpimą geriau panaudojant esamas priemones ir priimant Komisijos pateiktus pasiūlymus. Jame taip pat apibrėžiamos sritys, kuriose ES ir valstybėms narėms būtų naudinga imtis tolesnių teisėkūros veiksmų arba derinti veiklą, ir parodoma bendradarbiavimo kovojant su didėjančia mokestinio sukčiavimo ir mokesčių slėpimo problema pridėtinė vertė. Birželio mėn. komunikate paskelbta, kad iki 2012 m. pabaigos bus parengtas veiksmų planas, kuriame bus išdėstyti konkretūs veiksmai administraciniam bendradarbiavimui sustiprinti ir esamos gero valdymo politikos plėtojimui paremti, aptariami platesni bendravimo su mokesčių rojais klausimai, nagrinėjama agresyvaus mokesčių planavimo problema, taip pat kiti aspektai, įskaitant su mokesčiais susijusius nusikaltimus. Komisija šiame veiksmų plane pateikia iniciatyvas, kurių ji jau ėmėsi, naujas iniciatyvas, kurios gali būti plėtojamos šiais metais, kitiems metams suplanuotas iniciatyvas ir iniciatyvas, kurioms įgyvendinti reikia daugiau laiko. Planuodama šias iniciatyvas Komisija siekė neperkrauti valstybių narių ir atsižvelgti į jų gebėjimus imtis reikiamų veiksmų. Iš esmės šiame veiksmų plane pateikiami praktiniai veiksmai, pagal kuriuos visos valstybės narės gali pasiekti konkrečių rezultatų, ir teikiama parama visų pirma toms valstybėms narėms, kurioms 2012 m. Europos semestro metu skirtos Konkrečioms šalims skirtos rekomendacijos[2] dėl būtinybės stiprinti mokesčių surinkimą. Buvo konsultuotasi su valstybėmis narėmis ir suinteresuotosiomis šalimis dėl veiksmų plano turinio ir dėl kiekvienam klausimui skirtinų prioritetų. Plane atsižvelgiama į jų nuomonę. Valstybės narės išdėstė savo tvirtą poziciją, kad daugiausia dėmesio turėtų būti skiriama jau rengiamiems veiksmams ir visiškam naujai priimtų administraciniam bendradarbiavimui ir kovai su mokestiniu sukčiavimu skirtų teisės aktų įgyvendinimui. Valstybės narės taip pat pabrėžė, jog būtina greitai priimti Taryboje nagrinėjamus pasiūlymus ir ypatingą dėmesį kreipti į kovą su sukčiavimu PVM ir PVM slėpimu[3] [4]. Vykdant darbus ateityje dėl šių veiksmų bus vadovaujamasi poreikiu mažinti išlaidas ir paprastinti mokesčių sistemas tiek mokesčių mokėtojams, tiek mokesčių administratoriams. Mažesnės išlaidos ir paprastesnė mokesčių sistema skatintų mokesčių mokėtojus geriau laikytis savo mokestinių prievolių. Sukurtos ir optimaliai taikomos automatizuotos priemonės ir rizikos valdymo metodai sudarytų mokesčių administratoriams sąlygas žmogiškuosius ir biudžeto išteklius visų pirma panaudoti siekti nustatytų tikslų. Komisija taip pat toliau skatins visas valstybes nares kuo veiksmingiau naudoti praktines visiems mokesčiams skirtas IT priemones. Ji taip pat skatins labiau susietą požiūrį į tiesioginius ir netiesioginius mokesčius bei mokesčius ir muitus, deramai panaudojant programas FISCALIS ir CUSTOMS, siekiant pagerinti ryšius ir skatinti, kai tai yra tinkama, sistemingiau dalytis geriausia patirtimi ir priemonėmis. Tai gali padėti pagerinti audito ir kontrolės efektyvumą bei sumažinti naštą mokesčių mokėtojams. Visi veiksmai, kurių šiuo dokumentu siūlo imtis Komisija, atitinka dabartinę daugiametę finansinę programą (2007–2013 m.) ir siūlomą naująją daugiametę finansinę programą (2014–2020 m.) ir yra su jomis suderinti. 2. Geresnis esamų priemonių panaudojimas ir plėtotinos Komisijos iniciatyvos Mokestinis sukčiavimas ir mokesčių slėpimas yra svarbi tarpvalstybinio masto problema. Veiksmingai šią problemą išspręsti valstybės narės gali tik dirbdamos drauge. Todėl svarbiausias šios srities Komisijos strategijos tikslas – gerinti valstybių narių mokesčių administratorių administracinį bendradarbiavimą. Jau imtasi nemažai svarbių veiksmų. 1. Nauja administracinio bendradarbiavimo sistema Pagal per pastaruosius dvejus metus Komisijos pateiktus pasiūlymus Taryba parengė naują administracinio bendradarbiavimo sistemą[5]. Šiuo naujų teisėkūros priemonių rinkiniu sukuriamos sąlygos Komisijai ir valstybėms narėms parengti naujas priemones. Birželio mėn. komunikate pabrėžiama, jog dar reikia užtikrinti, kad valstybės narės jomis naudotųsi veiksmingai ir nuosekliai. Valstybės narės turi užtikrinti visišką ir veiksmingą šių priemonių įgyvendinimą ir taikymą, visų pirma geriau dalydamosi informacija. 2. Su taupymo pajamų apmokestinimu susijusių spragų šalinimas Priėmus Komisijos pasiūlytus Taupymo pajamų apmokestinimo direktyvos[6] pakeitimus bus sudarytos sąlygos pašalinti direktyvos spragas ir pagerinti šios priemonės veiksmingumą. Tai valstybėms narės padės geriau užtikrinti veiksmingą tarpvalstybinių taupymo pajamų apmokestinimą. Dabar šį pasiūlymą turi priimti Taryba ir Komisijai suteikti įgaliojimus vesti derybas, siekiant atitinkamai pakeisti esamus taupymo pajamų apmokestinimo susitarimus su trečiosiomis šalimis. Didžioji dalis valstybių narių šį klausimą įvardijo kaip prioritetinį. Todėl Komisija ragina Tarybą šiuos pasiūlymus priimti nedelsiant. 3. Kovos su sukčiavimu ir bendradarbiavimo mokesčių srityje susitarimo projektas Komisija ragina Tarybą pasirašyti ir užbaigti ES bei jos valstybių narių ir Lichtenšteino kovos su sukčiavimu ir bendradarbiavimo mokesčių srityje susitarimo projektą, kurį ji pateikė Tarybai 2009 m.[7], ir priimti įgaliojimo projektą pradėti panašias derybas su keturiomis kitomis kaimyninėmis trečiosiomis šalimis. Tai Komisijai sudarys sąlygas derėtis dėl susitarimų, kuriais užtikrinama, kad visos valstybės narės galėtų naudotis tomis pačiomis kovos su sukčiavimu priemonėmis ir laikytis aukštų skaidrumo ir keitimosi informacija standartų. 4. Kovos su sukčiavimu PVM greitojo reagavimo mechanizmas 2012 m. liepos 31 d. Komisija pateikė Kovos su sukčiavimu PVM greitojo reagavimo mechanizmo pasiūlymą[8]. Jeigu jis bus priimtas, šis pasiūlymas suteiks Komisijai galimybę labai greitai valstybei narei leisti priimti laikinas nukrypstančias priemones, siekiant spręsti staigaus ir didelio sukčiavimo, turinčio didelį finansinį poveikį, atvejus. Taryba raginama sparčiai priimti šį pasiūlymą, kurį ji įvardijo kaip prioritetinį. 5. Atvirkštinio PVM apmokestinimo tvarkos neprivalomas taikymas 2009 m. Komisija pateikė pasiūlymą dėl atvirkštinio PVM apmokestinimo tvarkos neprivalomo taikymo tam tikroms prekėms ir paslaugoms, kurias tiekiant (teikiant) gali būti sukčiaujama[9]. 2010 m. kovo mėn. priimta tik su šiltnamio efektą sukeliančiomis dujomis susijusi pasiūlymo dalis[10]. Dėl likusios to pasiūlymo dalies priėmimo valstybės narės atvirkštinio apmokestinimo mechanizmą galėtų taikyti tomis pačiomis sąlygomis tuose sektoriuose, kuriuose jis yra veiksmingiausia kovos su karuseliniu sukčiavimu priemonė, užuot priėmusios atskiras nuo PVM direktyvos nukrypstančias nuostatas, kurios galėtų turėti neigiamą poveikį kovai su sukčiavimu kitose valstybėse narėse. 6. ES PVM forumas Įmonės ir mokesčių administratoriai pripažįsta, kad dabartinę PVM sistemą yra sunku administruoti ir ji neapsaugota nuo sukčiavimo. Siekdama pagerinti PVM valdymą ES lygmeniu Komisija nusprendė sukurti ES PVM forumą[11]. Ši dialogo palaikymo platforma leis didžiųjų, vidutinių ir mažųjų įmonių atstovams bei mokesčių administratoriams pasikeisti nuomonėmis apie praktinius tarpvalstybinius PVM administravimo aspektus, taip pat nustatyti ir aptarti geriausią patirtį, kuri galėtų padėti supaprastinti PVM sistemos valdymą, siekiant sumažinti mokestinių prievolių vykdymo sąnaudas ir kartu užtikrinti PVM pajamas. Komisija kviečia valstybes nares kuo aktyviau dalyvauti ES PVM forumo veikloje, kad būtų pasiekti jo tikslai. 3. Komisijos naujos iniciatyvos Kartu su šiuo veiksmų planu Komisija teikia naujų iniciatyvų, kuriomis atsižvelgiama į kai kuriuos iš Birželio mėn. komunikate nustatytų poreikių, rinkinį. Šiomis iniciatyvomis siekiama neatidėliotinai spręsti klausimus, susijusius su nustatytu poreikiu užtikrinti nuoseklią politiką trečiųjų šalių atžvilgiu, gerinti keitimąsi informacija ir kovoti su tam tikromis sukčiavimo tendencijomis. 7. Rekomendacija dėl priemonių, kuriomis trečiosios šalys skatinamos laikytis minimalių gero mokesčių srities valdymo standartų Komisijos dabartinės padėties tyrimas parodė, kad valstybės narės pripažįsta potencialią ir faktinę žalą, daromą šalių ir teritorijų, kurios nesilaiko minimalių gero mokesčių srities valdymo standartų, taip pat šalių ir teritorijų, kurios paprastai laikomos mokesčių rojais. Visos valstybės narės su šia padėtimi susijusius klausimus sprendė skirtingai. Atsižvelgiant į įmonėms suteiktas laisves, kai jos vykdo veiklą vidaus rinkoje, įmonės savo mokestinius santykius su tokiomis šalimis ir teritorijomis gali formuoti per tą valstybę narę, kurioje apsaugos mechanizmas yra silpniausias. Dėl to bendra valstybių narių mokestinių pajamų apsauga gali būti tik tiek veiksminga, kiek veiksminga apsauga valstybėje narėje, kurios apsaugos mechanizmas silpniausias. Dėl tokios padėties ne tik mažėja valstybių narių apmokestinimo bazės, bet ir kyla grėsmė įmonių sąžiningai konkurencijai ir galiausiai iškreipiamas vidaus rinkos veikimas. Siekdama spręsti šią problemą Komisija rekomenduoja valstybėms narėms priimti kriterijų rinkinį trečiosioms šalims, kurios neatitinka minimalių gero mokesčių srities valdymo standartų, nustatyti ir trečiosioms šalims skirtų priemonių rinkinį, atsižvelgiant į tai, ar jos laikosi šių standartų, ar ne, ar yra įsipareigojusios jų laikytis. Šios priemonės apima galimą kriterijų nesilaikančių šalių ir teritorijų įtraukimą į juoduosius sąrašus ir susitarimų dėl dvigubo apmokestinimo išvengimo sudarymą, pakartotinį jų suderėjimą arba sustabdymą. Komisija ragina valstybes nares, kad jos, visiškai laikydamosi ES teisės aktų, imtųsi papildomų veiksmų, siekdamos neskatinti verslo ryšių su į juodąjį sąrašą įtrauktomis šalimis. Be to, valstybės narės turėtų apsvarstyti ad hoc ekspertų komandiruotes, siekiant padėti mokesčių administratoriams trečiosiose šalyse, kurios yra įsipareigojusios laikytis minimalių standartų, tačiau kurioms reikia techninės pagalbos. Ši rekomendacija yra svarbus praktinis pirmasis žingsnis siekiant suderinti valstybių narių požiūrius dėl konkrečioje srityje minimalių standartų nesilaikančių šalių ir teritorijų. Siekdama įvertinti galimų tolesnių iniciatyvų poreikį Komisija iš naujo išnagrinės valstybių narių požiūrį ir veiksmus per trejus metus nuo rekomendacijos priėmimo. 8. Rekomendacija dėl agresyvaus mokesčių planavimo Komisija mano, kad reikėtų užtikrinti, kad mokesčių našta būtų sąžiningai dalijamasi, atsižvelgiant į atskirų vyriausybių pasirinkimus. Šiuo metu kai kurie mokesčių mokėtojai gali naudoti sudėtingas, kartais dirbtines priemones, dėl kurių jų mokesčių bazė perkeliama į kitas šalis ir teritorijas Sąjungos viduje arba už jos ribų. Taip darydami mokesčių mokėtojai pasinaudoja nacionalinių teisės aktų neatitikimais siekdami, kad tam tikri pajamų elementai nebūtų niekur apmokestinti, arba išnaudoti mokesčių tarifų skirtumus. Mokėdamos mokesčius įmonės gali daryti didelį teigiamą poveikį likusiai visuomenei. Taigi, agresyvų mokesčių planavimą galima laikyti prieštaraujančiu įmonių socialinės atsakomybės principams[12]. Todėl reikia imtis konkrečių veiksmų šiai problemai spręsti. Konkrečiais visų valstybių narių veiksmais šioms problemoms išspręsti taip pat būtų pagerintas vidaus rinkos veikimas. Atsižvelgdama į tai Komisija rekomenduoja valstybėms narėms imtis bendrų efektyvių šios srities veiksmų. Konkrečiai valstybės narės raginamos į susitarimus dėl dvigubo apmokestinimo išvengimo, sudarytus su kitomis ES valstybėmis narėmis ir su trečiosiomis šalimis, įtraukti sąlygą, kuria būtų siekiama išspręsti konkrečią nustatytos rūšies visiško neapmokestinimo problemą. Komisija taip pat rekomenduoja naudoti bendrą kovos su piktnaudžiavimu taisyklę. Tai padėtų užtikrinti darną ir veiksmingumą srityje, kurioje įvairių valstybių narių praktika smarkiai skiriasi. Pagal ES mokesčių direktyvas (palūkanų ir autorinio atlyginimo, susijungimų ir patronuojančiųjų ir patronuojamųjų įmonių santykių direktyvas) valstybės narės jau gali taikyti kovos su piktnaudžiavimu sąlygas. Laikydamosi ES teisės nuostatų valstybės narės gali naudotis šiomis galimybėmis piktnaudžiaujamajam mokesčių planavimui išvengti. Be to, Komisija nori prisidėti prie tarptautinių mokesčių forumų, tokių kaip OECD, darbo, siekdama parengiant tinkamus tarptautinius standartus spręsti sudėtingus su elektroninės prekybos apmokestinimu susijusius klausimus. 9. Gero mokesčių valdymo platformos sukūrimas Komisija planuoja sukurti Gero mokesčių valdymo platformą, sudarytą iš valstybių narių ekspertų ir suinteresuotųjų šalių atstovų, kuri padėtų parengti ataskaitą dėl šių dviejų rekomendacijų taikymo ir vykdomo darbo agresyvaus mokesčių planavimo ir gero mokesčių valdymo klausimais. 10. Pagerinimai, susiję su žalingu įmonių apmokestinimu ir susijusiomis sritimis Atsižvelgdama į tai, kas išdėstyta pirmiau, ir kaip jau nurodyta metinėje augimo apžvalgoje[13], Komisija dar kartą pabrėžia neatidėliotiną būtinybę suteikti naują postūmį šiuo metu pagal Verslo apmokestinimo elgesio kodeksą[14] (toliau – Kodeksas) vykdomiems darbams. Per pastaruosius metus Elgesio kodekso grupėje, kuriai pavesta įvertinti mokesčių priemones, galinčias patekti į kodekso taikymo sritį[15], vis sunkiau padaryti pažangą ir pasiekti apčiuopiamų rezultatų. Tai iš dalies susiję su faktu, kad sprendžiama vis daugiau sudėtingų klausimų, tačiau taip pat su tuo, kad reikia patikslinti ir susiaurinti numatomus rezultatus, tokių rezultatų tvarkaraštį ir jų įgyvendinimo stebėjimo priemones. Todėl Komisija ragina valstybes nares apsvarstyti priemones veiksmingumui, siekiant pirminių Kodekso tikslų, pagerinti, pavyzdžiui, sparčiau perduoti klausimų svarstymą Tarybai, kai reikia skubiai priimti politinius sprendimus. Elgesio kodekso grupėje šiuo metu taip pat svarstomas greitų sprendimų reikalaujantis neatitikimų klausimas. Jeigu nebus sutarta dėl sprendimų neatitikimams pašalinti ir jie nebus įgyvendinti iki aiškių terminų, Komisija yra pasirengusi, prireikus, vietoj to teikti pasiūlymus dėl teisėkūros veiksmų. Be to, tais atvejais, kai nustatoma, kad esamomis direktyvomis teikiama agresyvaus mokesčių planavimo galimybių arba jomis užkertamas kelias tinkamiems sprendimams dėl to, kad jomis leidžiamas visiškas neapmokestinimas, Komisija yra pasirengusi veikti[16]. Taip pat aktyviau turėtų būti vykdomas darbas dėl specialios apmokestinimo tvarkos emigrantams ir turtingiems asmenims, kuri yra žalinga vidaus rinkos veikimui ir dėl kurios mažėja bendros mokesčių pajamos. Savo ruožtu Komisija toliau padės valstybėms narėms užtikrinti veiksmingą Verslo apmokestinimo elgesio kodekso skatinimą atrinktose trečiosiose šalyse ir skatinti sąžiningą mokesčių konkurenciją pasaulyje derėdamasi dėl gero valdymo nuostatų atitinkamuose susitarimuose su trečiosiomis šalimis ir padėdama besivystančioms šalims pagal galiojančią Komisijos mokesčių ir vystymosi srities politiką[17]. 11. Portalas „TIN on EUROPA“ Šiandien Komisija taip pat pristato naują praktinę priemonę, kuria siekiama pagerinti administracinį bendradarbiavimą tiesioginio apmokestinimo srityje. Būtina tinkamai nustatyti mokesčių mokėtojus, kad valstybių narių mokesčių administratoriai veiksmingai keistųsi informacija. Šiandien Komisija oficialiai pradeda taikyti naują programą „TIN on EUROPA“. Šioje programoje pateikiami oficialių tapatybės dokumentų, kuriuose nurodyti nacionaliniai TIN (mokesčių mokėtojų identifikaciniai numeriai), pavyzdžiai. Taigi, bet kuri trečioji šalis, visų pirma finansų įstaigos, palaikydamos tarpvalstybinius santykius, gali greitai, paprastai ir teisingai nustatyti ir užregistruoti mokesčių mokėtojų identifikacinius numerius. Be to, internetinėje patikrinimo sistemoje, kuri yra panaši į PVM informacijos mainų sistemą (VEIS), galima patikrinti, ar tam tikro TIN algoritmo struktūra yra teisinga. Ši nauja programa galėtų būti pirmas žingsnis siekiant nuoseklesnio požiūrio į TIN ES lygmeniu (žr. 4.2.1 skyrių), taip pat ji padės užtikrinti veiksmingesnį automatinį keitimąsi informacija. 12. Standartinės keitimosi informacija apmokestinimo srityje formos 2011 m. vasario 15 d. priimtoje Direktyvoje 2011/16/ES numatyta priimti standartines keitimosi informacija remiantis prašymu, spontaniškų mainų turima informacija, pranešimo ir atsiliepimų formas. Šiandien Komisija priėmė įgyvendinimo reglamentą, kuriuo nustatomos tokios standartinės formos, kurias naudojant padidės keitimosi informacija veiksmingumas ir efektyvumas. Taip pat Komisija sukūrė šioms standartinėms formoms skirtą IT programą visomis ES kalbomis, kuri jau pateikta valstybėms narėms ir kuri bus pradėta naudoti nuo 2013 m. sausio 1 d. 13. Europos denatūratas visiškai ir iš dalies denatūruotam alkoholiui Pakeitimais denatūratų srityje, kurie bus priimti gruodžio mėn.[18], nustatoma bendra ES formuluotė, taikytina visiškam alkoholio denatūravimui. Pagrindinis tikslas – sumažinti galimybes sukčiauti. Taip pat siekiama supaprastinti su suderinti teisėtam judėjimui tenkančią administracinę naštą, sumažinti gamybos sąnaudas ir pagerinti galimybes denatūruoto alkoholio gamintojams patekti į rinką (ES ir pasauliniu mastu). Bus nagrinėjama, ar būtų galima numatyti tokį pat požiūrį su panašiais rezultatais taikyti iš dalies denatūruotam alkoholiui (PDA). 4. Būsimos iniciatyvos ir veiksmai, kurių reikėtų imtis 4.1. Veiksmai, kurių bus imtasi trumpuoju laikotarpiu (2013 m.) 4.1.1. Neatitikimų šalinimas ir nuostatų dėl kovos su piktnaudžiavimu stiprinimas 14. Patronuojančių ir dukterinių bendrovių direktyvos (2011/96/ES)[19] persvarstymas Su neatitikimais susijusi sritis, kurioje nagrinėjami tokie klausimai, kaip hibridinės paskolos ir hibridiniai subjektai ir tokių struktūrų skirtumai skirtingose šalyse ir teritorijose, yra labai svarbi. Per išsamias diskusijas su valstybėmis narėmis paaiškėjo, kad konkrečiu atveju negalima priimti bendro sprendimo iš dalies nepakeičiant Patronuojančių ir dukterinių bendrovių direktyvos. Bus siekiama užtikrinti, kad taikant direktyvą nebūtų netyčia užkertamas kelias imtis veiksmingų priemonių prieš dvigubą neapmokestinimą hibridinių paskolų struktūrų srityje. 15. ES teisės aktų nuostatų dėl kovos su piktnaudžiavimu peržiūra Komisija taip pat peržiūrės direktyvų dėl palūkanų ir autorinių atlyginimų, susijungimų ir patronuojančių bei dukterinių bendrovių nuostatas dėl kovos su piktnaudžiavimu, siekdama įgyvendinti pagrindinius savo rekomendacijos dėl agresyvaus mokesčių planavimo principus. 4.1.2. ES standartų, dokumentų ir priemonių propagavimas 16. Automatinio keitimosi informacija standarto tarptautiniuose forumuose ir ES IT priemonių propagavimas Komisija toliau tvirtai propaguos automatinį keitimąsi informacija, kaip būsimą europinį ir tarptautinį skaidrumo ir keitimosi informacija mokesčių srityje standartą. Taip pat būtina, kad Komisijos su valstybėmis narėmis sukurtos ES IT priemonės būtų propaguojamos tarptautiniuose forumuose[20], visų pirma EPBO, siekiant užtikrinti, kad tokios priemonės būtų plačiai taikomos ir būtų išvengta dubliavimo. Valstybės narės turėtų galėti naudotis vienu priemonių ir dokumentų rinkiniu tiek vykdydamos veiklą ES, tiek palaikydamos santykius su trečiosiomis šalimis. Todėl Komisija glaudžiai dirba su EBPO, kurdama IT formatus, kurie turėtų būti naudojami automatiškai keičiantis informacija pagal Direktyvą 2011/16/ES dėl administracinio bendradarbiavimo apmokestinimo srityje[21]. Tikslas – nuo pat pradžių atsižvelgti į ES nepriklausančių šalių pasiūlymus, kad IT formatai būti visiškai patvirtinti ir taikomi už ES ribų. Be to, Komisija paprašys EBPO patvirtinti neseniai sukurtas keitimosi informacija remiantis prašymu, spontaniškų mainų turima informacija ir atsiliepimų tiesioginio apmokestinimo srityje e. formas ir toliau bendradarbiaus su EBPO dėl e. formų, sukurtų reikalavimams vykdyti. 4.1.3. Mokestinių prievolių vykdymo stiprinimas 17. Europos mokesčių mokėtojo kodas Siekdama pagerinti mokestinių prievolių vykdymą Komisija surinks valstybių narių geros administracinės praktikos pavyzdžius, kad sukurtų mokesčių mokėtojo kodą, ir nustatys geriausią praktiką, kaip padidinti mokesčių administratorių ir mokesčių mokėtojų tarpusavio bendradarbiavimą ir pasitikėjimą, užtikrinti didesnį mokesčių mokėtojų teisių ir prievolių skaidrumą ir skatinti į paslaugas orientuotą požiūrį. 2013 m. pradžioje Komisija pradės viešas konsultacijas šiuo klausimu. Gerinant mokesčių mokėtojų ir mokesčių administratorių tarpusavio santykius, didinant mokesčių taisyklių skaidrumą, mažinant klaidų, galinčių turėti sunkias pasekmes mokesčių mokėtojams, riziką ir skatinant vykdyti mokestines prievoles, valstybių narių administracijos būtų skatinamos naudoti mokesčių mokėtojo kodą, o tai padėtų veiksmingiau surinkti mokesčius. 4.1.4. Mokesčių valdymo stiprinimas 18. Tvirtesnis bendradarbiavimas su kitomis teisėsaugos įstaigomis Reikėtų taip pat skatinti tvirtesnį bendradarbiavimą su kitomis teisėsaugos įstaigomis, visų pirma institucijomis, atsakingomis už kovą su pinigų plovimu, teisingumą ir socialinę apsaugą, visiškai pasinaudojant ES agentūrų parama. Tarpžinybinis bendradarbiavimas yra būtinas siekiant veiksmingai kovoti su mokestiniu sukčiavimu, mokesčių slėpimu ir su mokesčiais susijusiais nusikaltimais. Europolo vaidmuo gali būti svarbus didinant keitimąsi informacija, jis gali padėti nustatyti ir išardyti nusikaltėlių tinklus ir grupuotes. Rengdama Trečiosios pinigų plovimo prevencijos direktyvos (PPPD) peržiūros teisėkūros pasiūlymą, kuris bus netrukus pristatytas, Komisija pagal Finansinių veiksmų darbo grupės (FATF) 2012 m. rekomendacijas svarsto galimybę aiškiai nurodyti, kad mokestiniai nusikaltimai būtų įtraukti kaip pagrindinės veikos, susijusios su pinigų plovimu. Tai palengvins mokesčių administratorių ir teisminių bei finansinių priežiūros institucijų bendradarbiavimą kovojant su sunkiais mokesčių teisės pažeidimais. Sustiprinus deramo klientų tikrinimo kovos su pinigų plovimu procedūras, taip pat padidinus informacijos apie faktinę nuosavybę, surinktos kovos su pinigų plovimu tikslais, skaidrumą atsižvelgiant į PPPD peržiūrą, taip pat galėtų būti lengviau naudoti svarbius duomenis apmokestinimo tikslais, pavyzdžiui, veiksmingiau apmokestinti lengvatinių investicijų struktūras pagal ES taupymo pajamų apmokestinimo direktyvą. Be to, bendradarbiavimą būtų galima dar labiau palengvinti ES mastu suderinant pinigų plovimo veiką, jos apibrėžtį ir susijusias sankcijas. Šioje srityje Komisija ketina ne tik peržiūrėti Trečiąją PPPD, bet ir 2013 m. pasiūlyti konkrečią kovos su pinigų plovimu direktyvą. 4.1.5. Administracinio bendradarbiavimo stiprinimas 19. Vienalaikių patikrinimų ir užsienio pareigūnų buvimo atliekant auditą skatinimas Trumpuoju laikotarpiu siekiant palengvinti mokesčių auditą ir sudaryti sąlygas galimiems bendriems auditams ateityje valstybės narės turi kuo plačiau pasinaudoti esamomis teisinėmis nuostatomis, rengdamos vienalaikius patikrinimus ir palengvindamos užsienio pareigūnų buvimą mokesčių administratorių biuruose ir per administracinius tyrimus. EUROFISC atlikta analizė turėtų padėti stiprinti šių priemonių naudojimą. Valstybės narės turėtų užtikrinti, kad jų vidaus teisės aktai netrukdytų visapusiškai taikyti šių priemonių, ypač kai tai susiję su užsienio pareigūnų buvimu mokesčių administratorių biuruose arba mokesčių mokėtojo patalpose. 4.1.6. Veiksmai trečiųjų šalių atžvilgiu 20. Tarybos įgaliojimo gavimas pradėti derybas su trečiosiomis šalimis dėl dvišalių administracinio bendradarbiavimo PVM srityje susitarimų Kadangi sukčiautojai dažnai naudodamiesi tuo, kad mokesčių administratoriai tarpusavyje veiksmingai nebendradarbiauja, vykdo fiktyvius sandorius su trečiomis šalimis, kelios valstybės narės nurodė būtinybę turėti administracinio bendradarbiavimo priemones, panašias į šiuo metu galiojančias ES, kurios būtų taikomos ir trečiųjų šalių atžvilgiu. Todėl Komisija mano, kad tikrai būtina gauti tokį įgaliojimą pradėti derybas dėl dvišalių susitarimų su trečiosiomis šalimis, kuriais siekiama sukurti veiksmingą ir privalomą administracinio bendradarbiavimo PVM srityje sistemą. Komisija galėtų pateikti pasiūlymą dėl tokio įgaliojimo iki 2013 m. 4.2. Veiksmai, kurių bus imtasi vidutiniu laikotarpiu (iki 2014 m.) 4.2.1. Keitimosi informacija stiprinimas 21. Automatinio keitimosi informacija kompiuterinio formato sukūrimas Komisija kuria naujus formatus automatiškai keistis informacija apie pajamas iš darbo santykių, direktoriaus atlyginimo, gyvybės draudimo produktų, pensijų ir apie nekilnojamojo turto nuosavybę ir pajamas iš jo pagal Direktyvą 2011/16/ES[22]. Be to, Komisija pasiūlys praktinių sprendimų direktyvoje nenurodytoms pajamų rūšims, kuriuos turėtų savanoriškai taikyti valstybės narės, kad gautų dar didesnę naudą iš direktyvoje numatytų priemonių. 22. ES Mokesčių mokėtojo identifikacinio numerio (TIN) naudojimas Mokesčių mokėtojo identifikaciniai numeriai (TIN) laikomi geriausia priemone mokesčių mokėtojams nustatyti automatiškai keičiantis informacija. Tačiau nacionaliniai TIN sudaromi pagal nacionalines taisykles, kurios smarkiai skiriasi, todėl trečiosioms šalims (finansų įstaigoms, darbdaviams ir kt.) sunku teisingai nustatyti ir registruoti kitų šalių TIN, o mokesčių administratoriams – perduoti šią informaciją kitoms mokesčių jurisdikcijoms. ES TIN galėtų būti geriausias būdas įveikti sunkumus, su kuriais šiuo metu susiduria valstybės narės siekdamos tinkamai nustatyti visus mokesčių mokėtojus (fizinius ir kitą statusą turinčius asmenis), vykdančius tarpvalstybinę veiklą. Galima svarstyti įvairias galimybes: sukurti unikalų ES numerį arba prie esamų nacionalinių TIN pridėti ES identifikatorių, taip pat sukurti sąsajas su kitomis esamomis ES registracijos ir identifikavimo sistemomis. ES TIN principas yra paprastas, tačiau jo įgyvendinimas yra sudėtingas ir turi būti vykdomas laipsniškai. Viešosios konsultacijos prasidės 2013 m. kovo mėn. Prieš teikiant paskesnį pasiūlymą dėl teisės akto būtini tolesni išsamūs tyrimai ir tvirta valstybių narių parama. Pirmas žingsnis galėtų būti toliau plėtoti TIN skirtą skiltį portale EUROPA (TIN on EUROPA), sudarant galimybę tikrinti nacionalinius TIN, šią programą susiejant su valstybių narių duomenų bazėmis. 23. IT priemonių racionalizavimas Komisija pradeda IT priemonių racionalizavimo procesą visoje Europoje, kad sistemos veiktų veiksmingiau ir ekonomiškai efektyviau. Ji svarstys galimybę sukurti centrinę IT sistemą, kuri apimtų paramos administraciniam bendradarbiavimui elektronines priemones ir kuria siekiama mažinti valstybių narių IT išlaidas ir sparčiau bei efektyviau keistis informacija. 4.2.2. Mokestinio sukčiavimo ir mokesčių slėpimo tendencijų ir schemų šalinimas 24. Pinigų srautų sekimo gairės Atsižvelgdama į tam tikrų valstybių narių ir jau veikiančių finansinės žvalgybos padalinių patirtį šioje srityje, Komisija parengs bendrą metodiką ir gaires, kad mokesčių administratoriams būtų lengviau susipažinti su informacija apie pinigų srautus ir kad būtų lengviau nustatyti svarbius sandorius, sudaromus pvz., naudojantis kreditinėmis kortelėmis ir banko sąskaitomis ES arba lengvatinio apmokestinimo šalyse ir teritorijose. Pirmas žingsnis šia linkme jau žengtas – 2012 m. spalio mėn. pagal programą FISCALIS surengtas praktinis seminaras, kuriame išsamiai pasidalyta patirtimi. 25. Rizikos valdymo, visų pirma mokestinių prievolių vykdymo rizikos valdymo, metodų tobulinimas 2007 m. pagal programą FISCALIS sukurta Rizikos valdymo platforma kuriamas strateginis mokestinių prievolių vykdymo rizikos valdymo planas. Pagrindinis šio strateginio plano tikslas – užtikrinti, kad visose valstybėse narėse mokesčių mokėtojai griežčiau vykdytų mokestines prievoles, kad būtų lengviau šalinti tarpvalstybinio masto pavojus ir kovoti su sukčiavimu, taip pat skatinti ir stiprinti valstybių narių tarpusavio bendradarbiavimą. Kad strateginis planas būtų sėkmingai įgyvendintas, būtinas visų valstybių narių įsipareigojimas. Įgyvendinant strateginį planą mokesčių ir muitinių administracijos struktūriškai keistųsi informacija apie būdus mokestinių prievolių nevykdymo atvejams nustatyti ir taip galėtų tobulinti savo žinias ir užtikrinti koordinuotus rizikos vertinimus. 26. Mechanizmo EUROFISC taikymo išplėtimas tiesioginio apmokestinimo srityje Pagal mechanizmą EUROFISC numatoma sparčiai keistis informacija apie sukčiavimą PVM srityje. Šis palyginti naujas mechanizmas galėtų būti pradėtas taikyti tiesioginio apmokestinimo srityje, visų pirma siekiant nustatyti ir sparčiai perduoti informaciją apie dažnai pasitaikančias sukčiavimo schemas bei tendencijas ir agresyvų mokesčių planavimą. Todėl Komisija surinks ir išanalizuos pagal mechanizmą EUROFISC gautus pirmuosius rezultatus PVM srityje, o tada sieks šį mechanizmą ir jo išankstinio perspėjimo sistemą pradėti taikyti tiesioginio apmokestinimo srityje. 4.2.3. Mokestinių prievolių vykdymo stiprinimas 27. Vieno langelio principu veikiančios tarnybos kūrimas visose valstybėse narėse Visose valstybėse narėse turėtų būti sukurta vieno langelio principu veikianti tarnyba, kuri mokesčių mokėtojams, įskaitant nerezidentus, teiktų įvairią su mokesčiais susijusią informaciją ir taip lengvintų tarpvalstybinę veiklą šalindama mokestines kliūtis ir užtikrintų tinkamesnį mokestinių prievolių vykdymą. Pirmas žingsnis jau žengtas – po 2012 m. vykusių viešų konsultacijų dėl kliūčių, susijusių su tiesioginiu apmokestinimu, vykdant tarpvalstybinę veiklą šalinimo, 2012 m. gruodžio mėn. surengtas FISCALIS praktinis seminaras šia tema. Komisija parengs šios srities bendrą metodiką ir gaires. 28. Motyvaciją didinančių paskatų, įskaitant savanoriškų atskleidimo programų, kūrimas Komisija svarstys galimybę kurti bendrą metodiką ir gaires, kad būtų tobulinamos šviečiamojo pobūdžio priemonės, įskaitant platesnį iš dalies užpildytų mokesčių deklaracijų naudojimą, individualiems poreikiams skirtų interneto svetainių kūrimą ir galimybę valstybėms narėms plačiai skelbti informaciją apie administracinio bendradarbiavimo mechanizmus, kad mokesčių mokėtojai būtų geriau informuoti apie mokesčių administratorių galimybes gauti informacijos iš kitų šalių. Komisija taip pat svarstys galimybę kurti motyvaciją didinančias paskatas – nustatydama bendrą metodiką ir gaires skatins dalyvauti savanoriškose atskleidimo programose, mokesčių mokėtojus skatins internetu ištaisyti padarytas klaidas (ypač jei sukurtos individualiems poreikiams skirtos interneto svetainės) ir sieks geresnių mokesčių mokėtojų ir mokesčių administratorių ryšių. 29. Mokesčiams skirto portalo kūrimas Komisija tobulins ir, kai įmanoma, plės dabartinėje svetainėje EUROPA pateiktą mokesčiams skirtą skiltį, kad būtų galima lengviau gauti patikimos informacijos apie mokesčius, susijusius su tarpvalstybine veikla. Mokesčiams skirtas portalas galėtų būti kuriamas remiantis e-teisingumo tinklu, prie kurio galima prisijungti per portalą EUROPA. Šis plačių užmojų projektas turėtų būti įgyvendinamas laipsniškai ir pirmenybė turėtų būti teikiama PVM. Pirmas žingsnis – sukurti su PVM susijusią mokesčių portalo dalį, kurioje bus nurodytos valstybėse narėse taikomos sąskaitų faktūrų išrašymo taisyklės. Valstybės narės portale taip pat galės skelbti kitą informaciją, pvz., mokesčių tarifus. Kitas žingsnis – įtraukti informaciją apie kitus mokesčių aspektus, visų pirma tiesioginį apmokestinimą. 30. Siūlymas suderinti administracines ir baudžiamąsias sankcijas Komisija svarstys, ar būtų įmanoma ir naudinga suderinti tam tikrų nusikaltimų mokesčių tvarkai apibrėžtis, taip pat už tokius nusikaltimus, susijusius su visų rūšių mokesčiais, taikomas administracines ir baudžiamąsias sankcijas. Neseniai Komisija pateikė pasiūlymą dėl baudžiamosios teisės priemonių kovai su Sąjungos finansiniams interesams kenkiančiu sukčiavimu[23] ir laikosi nuomonės, kad šiam klausimui būtina skirti daugiau dėmesio atsižvelgiant į platesnius svarstymus dėl ES baudžiamosios politikos kūrimo. Svarbu užtikrinti, kad bet kokie veiksmai šioje srityje būtų visiškai suderinti su panašiais veiksmais kitose ES teisės srityse laikantis 2011 m. rugsėjo 20 d. Komisijos komunikate „ES baudžiamosios teisės politikos kūrimas. Veiksmingo ES politikos įgyvendinimo užtikrinimas baudžiamosios teisės priemonėmis“[24] nustatytų principų. 31. ES standartinės mokesčių audito bylos (SAF-T) kūrimas ES standartinės mokesčių audito bylos (SAF-T) naudojimas laikantis tam tikrų valstybių narių jau taikomos arba kuriamos tvarkos padėtų palengvinti ir savanorišką apmokestinamųjų asmenų mokestinių prievolių vykdymą, ir mokesčių auditą. Šiuo metu kuriamas bandomasis projektas – vieno langelio principu veikianti sistema telekomunikacijų, transliavimo ir elektroninių ryšių paslaugų srityje. Reikėtų numatyti projektą plėtoti toliau. 4.3. Veiksmai, kurių bus imtasi ilguoju laikotarpiu (po 2014 m.) Birželio mėn. komunikate taip pat išvardyta įvairių galimų veiksmų, kurie, Tarybos nuomone, šiuo metu nelaikomi prioritetiniais. Tačiau Komisija mano, kad būtų verta juos persvarstyti vėliau, kai bus padaryta pažanga įgyvendinant kitas, skubesnes šio veiksmų plano priemones. Siūlyti tokie veiksmai: 32. Kvalifikuotų auditorių grupių atliekamo bendro audito metodika Šis klausimas turėtų būti persvarstytas tada, kai bus įgyta daugiau patirties naudojant esamas teisines priemones, pvz., vienalaikį auditą. Remiantis šia patirtimi galėtų būti parengta bendro audito metodika ir gairės. Jeigu tikslinga ir atsižvelgdama į poveikio vertinimą, Komisija taip pat galėtų siūlyti bendrą auditą reglamentuojantį vieną teisinį pagrindą, kuris būtų taikomas įvairių rūšių mokesčiams. 33. Tarpusavio tiesioginės prieigos prie nacionalinių duomenų bazių užtikrinimas Atsižvelgdama į dabartines PVM srities nuostatas, susijusias su PVM informacijos mainų sistema (VIES)[25], Komisija atliks tiesioginės prieigos prie nacionalinių duomenų bazių lengvinimo tiesioginio apmokestinimo srityje galimybių studiją. Tačiau pirma būtina įgyti patirties naudojantis tarpusavio tiesiogine prieiga prie duomenų bazių PVM srityje. 34. Viena administracinį bendradarbiavimą reglamentuojanti teisinė priemonė, taikoma visų mokesčių srityje Kadangi administraciniam bendradarbiavimui su įvairiais mokesčiais susijusiose srityse būdingi tam tikri bendri ypatumai, Komisija svarstys, ar teisiniu ir praktiniu požiūriu vietoje keturių skirtingų šiuo metu taikomų priemonių būtų naudinga viena administracinį bendradarbiavimą reglamentuojanti teisinė priemonė, taikoma visų mokesčių srityje. Ši galimybė bus nagrinėjama praėjus tam tikram laikotarpiui, kad būtų atsižvelgta į tai, kad visi administracinį bendradarbiavimą reglamentuojantys teisiniai pagrindai tiesioginio ir netiesioginio apmokestinimo srityje ir mokesčių surinkimą reglamentuojantys pagrindai neseniai buvo panaikinti ir pakeisti naujomis teisėkūros iniciatyvomis[26]. 5. Išvada Mokestinis sukčiavimas ir mokesčių slėpimas yra daugialypė problema, kuriai spręsti būtinos koordinuotos ir įvairiapusės priemonės. Agresyvaus mokesčių planavimo problemą taip pat būtina nedelsiant spręsti. Šių pasaulinių uždavinių pavienės valstybės narės išspręsti negali. Šiame veiksmų plane nustatytos konkrečios priemonės, kurios gali būti kuriamos šiuo metu ir ateityje. Šiuo veiksmų planu taip pat prisidedama prie platesnio masto pasaulinių diskusijų[27] apmokestinimo tema ir prie Didžiojo dvidešimtuko (G20) ir Didžiojo aštuoneto (G8) šalių veiklos šioje srityje[28]. Komisija laikosi nuomonės, kad tokiais veiksmais gali būti visapusiškai ir veiksmingai sprendžiamos įvairios dėl mokestinio sukčiavimo ir mokesčių slėpimo kylančios problemos ir taip užtikrinamas didesnis valstybių narių mokesčių sistemų teisingumas, labai reikalingų mokestinių pajamų surinkimas ir galiausiai tinkamesnis vidaus rinkos veikimas. Siekdama užtikrinti, kad šiame veiksmų plane apibūdinti veiksmai būtų tinkamai įgyvendinti, Komisija įdiegs stebėjimo ir rezultatų suvestinių sistemą, pagal kurią susijusiuose komitetuose ir darbo grupėse išsamių klausimynų pagrindu bus reguliariai keičiamasi nuomonėmis. [1] COM(2012) 351 final, 2012 6 27. Komisijos komunikatas Europos Parlamentui ir Tarybai dėl konkrečių kovos su mokestiniu sukčiavimu ir mokesčių slėpimu, susijusiu ir su trečiosiomis šalimis, stiprinimo būdų. [2] Konkrečioms šalims skirtos rekomendacijos skirtos Bulgarijai, Kiprui, Čekijai, Estijai, Vengrijai, Italijai, Lietuvai, Maltai, Lenkijai ir Slovakijai. Atkreiptinas dėmesys, kad valstybėms narėms, kurioms šiuo metu teikiama finansinė pagalba iš Europos finansinio stabilumo fondo (EFSF), pagal Europos finansinės padėties stabilizavimo priemonę (EFSM) arba pagal Sutarties 143 straipsnio nuostatas, rekomenduojama įgyvendinti priemones, nurodytas atitinkamuose joms skirtuose įgyvendinimo sprendimuose ir jų susitarimo memorandumuose ir galimuose paskesniuose papildymuose. Šios Šalys – Graikija, Airija, Portugalija ir Rumunija. [3] 2011 m. gruodžio mėn. Tarybos išvados (dok. 9586/12 – FISC 63 OC 213). [4] 2012 m. gruodžio 4 d. ECOFIN ataskaita Europos Vadovų Tarybai mokesčių klausimais (dok. 16327/12 – FISC 166 – ECOFIN 949) ir 2012 m. lapkričio 13 d. Tarybos išvados dėl Komisijos komunikato (dok. 16051/12 – PRESSE 465 – PR CO 60). [5] 2010 m. kovo 16 d. Tarybos direktyva 2010/24/ES dėl savitarpio pagalbos vykdant reikalavimus, susijusius su mokesčiais, muitais ir kitomis priemonėmis (OL L 84, 2010 3 31, p. 1); 2010 m. spalio 7 d. Tarybos reglamentas Nr. 904/2010/ES dėl administracinio bendradarbiavimo ir kovos su sukčiavimu pridėtinės vertės mokesčio srityje (OL L 268, 2010 10 12, p. 1); 2011 m. vasario 15 d. Tarybos direktyva 2011/16/ES dėl administracinio bendradarbiavimo apmokestinimo srityje ir panaikinanti Direktyvą 77/799/EEB (OL L 64, 2011 3 11, p. 1); 2012 m. gegužės 2 d. Tarybos reglamentas Nr. 389/2012/ES dėl administracinio bendradarbiavimo akcizų srityje ir panaikinantis Reglamentą (EB) Nr. 2073/2004 (OL L 121, 2012 5 8, p. 1). [6] COM(2008) 727 galutinis, 2008 11 13. [7] COM(2009) 644 galutinis, 2009 11 23 ir COM(2009) 648 galutinis, 2009 11 23. [8] COM(2012) 428 final, 2012 7 31. [9] COM(2009) 511 galutinis, 2009 9 29. [10] 2010 m. kovo 16 d. Tarybos direktyva 2010/23/ES, iš dalies keičianti Direktyvos 2006/112/EB dėl pridėtinės vertės mokesčio bendros sistemos nuostatas dėl atvirkštinio apmokestinimo mechanizmo neprivalomo ir laikino taikymo tam tikroms paslaugoms, kurias teikiant gali būti sukčiaujama (OL L 72, 2010 3 20, p. 1). [11] 2012 m. liepos 3 d. Komisijos sprendimas (2012/C198/05) sukurti ES PVM forumą. [12] Komunikatas „Atnaujinta 2011–2014 m. ES įmonių socialinės atsakomybės strategija“, COM(2011) 681 galutinis, 2011 10 25. [13] 2012 m. metinės augimo apžvalgos „Valstybių narių augimą skatinanti mokesčių politika ir geresnis ES mokesčių koordinavimas“ priedas, COM(2011) 815 galutinis, VOL. 5/5 – IV priedas, 3.1 dalis. [14] OL C 2, 1998 1 6, p. 2. [15] OL C 99, 1999 4 1, p. 1. [16] Šiuo atžvilgiu nuoroda pateikiama 4.1.1 punkte. [17] COM(2010) 163 galutinis, 2010 4 21. [18] 1993 m. lapkričio 22 d. Komisijos reglamentas (EB) Nr. 3199/93 dėl visiško etilo alkoholio denatūravimo procedūrų tarpusavio pripažinimo atleidimo nuo akcizų tikslais (OL L 288, 1993 11 23, p. 12). [19] 2011 m. lapkričio 30 d. Tarybos direktyva 2011/96/ES dėl bendrosios mokesčių sistemos, taikomos įvairių valstybių narių patronuojančioms ir dukterinėms bendrovėms (OL L 345, 2011 12 29, p. 8). [20] ES aktyviai dalyvauja kituose tarptautiniuose forumuose, kaip antai EBPO, Tarptautinėje mokesčių administratorių organizacijoje („International Organisation for Tax Administration“, IOTA)), Amerikos mokesčių administratorių centre („Inter American Center of Tax Administrations“ (CIAT)), Tarptautiniame dialoge mokesčių klausimais (ITD), Tarptautiniame mokesčių susitarime (ITC) ir Afrikos mokesčių administratorių forume (ATAF). [21] 2011 m. vasario 15 d. Tarybos direktyva 2011/16/ES dėl administracinio bendradarbiavimo apmokestinimo srityje ir panaikinanti Direktyvą 77/799/EEB (OL L 64, 2011 3 11, p. 1). [22] Tarybos direktyvos 2011/16/ES 8 straipsnio 1 dalis. [23] Pasiūlymas dėl Europos Parlamento ir Tarybos direktyvos dėl baudžiamosios teisės priemonių kovai su Sąjungos finansiniams interesams kenkiančiu sukčiavimu, COM(2012) 363/2, 2012 7 11. [24] COM(2011) 573 galutinis, 2011 9 20. [25] Tarybos reglamentas Nr. 904/2010/ES. [26] 2010 m. kovo 16 d. Tarybos direktyva 2010/24/ES dėl savitarpio pagalbos vykdant reikalavimus, susijusius su mokesčiais, muitais ir kitomis priemonėmis (OL L 84, 2010 3 31, p. 1), 2010 m. spalio 7 d. Tarybos reglamentas Nr. 904/2010/ES dėl administracinio bendradarbiavimo ir kovos su sukčiavimu pridėtinės vertės mokesčio srityje (OL L 268, 2010 10 12, p. 1), 2011 m. vasario 15 d. Tarybos direktyva 2011/16/ES dėl administracinio bendradarbiavimo apmokestinimo srityje ir panaikinanti Direktyvą 77/799/EEB (OL L 64, 2011 3 11, p. 1), 2012 m. gegužės 2 d. Tarybos reglamentas Nr. 389/2012/ES dėl administracinio bendradarbiavimo akcizų srityje ir panaikinantis Reglamentą (EB) Nr. 2073/2004 (OL L 121, 2012 5 8, p. 1). [27] Žr., pvz., 2012 m. lapkričio 5 d. Jungtinės Karalystės ir Vokietijos bendrą pareiškimą, kuriuo raginama imtis tarptautinio masto veiksmų, kad būtų sustiprinti mokesčių standartai, http://www.hm-treasury.gov.uk/chx_statement_051112.htm. [28] Žr. 2012 m. birželio 19 d. Didžiojo dvidešimtuko šalių vadovų Kabose parengtą deklaraciją. „Dar kartą pabrėžiame, kad būtina užkirsti kelią mokesčio bazės nykimui ir pelno perkėlimui. Atidžiai stebėsime šioje srityje EBPO vykdomą veiklą.“